Կեանքը արկածախնդրութիւն մըն է կ՚ըսեն: Գիրքերու եւ ժապաւէններու մէջ թերեւս այդպէս է , կամ գուցէ ժամանակին այդպէս էր , երբ տակաւին երկիր մոլորակը գաղտնիք մըն էր: Սակայն 21-րդ դարուն կեանքը հեւք մըն է միայն, վազք մը դէպի «բարեկեցիկը» : Համակարգչի մկնիկին մէկ թիկ-թկով սիրոյ խոստովանութիւն մըն է եւ կամ բաժանումի նամակ մը: Միմեանց մօտ կ՚ըլլանք սակայն բաժնուած վարկածական (virtual) աշխարհներով որոնք բնութեան անդունդներէն եւ վիհերէն շատ աւելի դժուարութեամբ յաղթահարելի են: Նիւթը դարձած է նպատակ եւ գաղափարն ու միտքը տարին մէկ կամ երկու անգամ արծարծուող խօսակցութիւն: Աշխարհը դարձած է փոքր գիւղ մը կ՚ըսեն եւ մեզ կ՚ուզեն անոր նոյնատիպ բնակիչները դարձնել: